SGC เดินเกมรุกขยายตลาด “ภาคอีสาน” เจาะกลุ่มลูกค้า พร้อมปั้นทีมขาย
SGC เดินเกมรุกขยายตลาด “ภาคตะวันออกเฉียงเหนือ” เจาะกลุ่มลูกค้าทั่วประเทศ โดยตั้งเป้าจะเพิ่มขึ้นมากกว่า 300 คน ภายในปี 66
SGC เดินเกมรุกขยายตลาด “ภาคตะวันออกเฉียงเหนือ” เจาะกลุ่มลูกค้าทั่วประเทศ โดยตั้งเป้าจะเพิ่มขึ้นมากกว่า 300 คน ภายในปี 66
30 ก.ย. 2565

นางสาวบุษบา กุลศิริธรรม กรรมการผู้จัดการ บริษัท เอสจี แคปปิตอล จำกัด (มหาชน) หรือ SGC เปิดเผยว่า ภาคตะวันออกเฉียงเหนือเป็น 1 ใน 6 ภูมิภาคหลักที่บริษัทตั้งเป้าจะขยายฐานลูกค้าตามยุทธ์ศาสตร์การขยายตลาดเจาะกลุ่มลูกค้าครอบคลุมทั่วประเทศ เนื่องจากเป็นภูมิภาคที่มีพื้นที่ใหญ่ที่สุดของประเทศ คิดเป็นประมาณ 1 ใน 3 ของพื้นที่ประเทศไทย และยังมีจำนวนประชากรมากที่สุดอีกด้วย ประกอบกับภูมิศาสตร์ติดกับประเทศเพื่อนบ้านอย่างกัมพูชา และ สปป.ลาว
โดยก่อนเกิดวิกฤตโควิด-19 ภาพรวมเศรษฐกิจของภาคอีสานนับว่ามีการขยายตัวในระดับที่สูงเมื่อเทียบกับภูมิภาคอื่นๆ  ด้วยโครงสร้างเศรษฐกิจที่เปลี่ยนจากการเกษตรกรรมไปเป็นภาคอุตสาหกรรม ท่องเที่ยว และบริการมากขึ้น
ทั้งนี้ คาดว่าเศรษฐกิจในอีสานจะกลับมาเติบโตได้อีกครั้งหลังจากเปิดประเทศเชื่อมต่อพรมแดนเพื่อนบ้าน ส่งผลให้ภาคธุรกิจและประชาชนต้องการเงินทุนหมุนเวียนเพื่อพลิกฟื้นธุรกิจและเสริมสภาพคล่องให้สามารถเติบโตตามเศรษฐกิจของภูมิภาคไปได้
ขณะที่ล่าสุด SGC ได้เข้าร่วมงานมหกรรมทางการเงิน Money Expo Korat 2022 ที่โคราช เมื่อช่วงต้นเดือนสิงหาคมที่ผ่านมา นับเป็นการบุกขยายตลาดผลิตภัณฑ์สินเชื่อ “เอสจี แคปปิตอล” ให้กับลูกค้าในภูมิภาคดังกล่าว
โดยมีผู้สนใจเข้าร่วมกว่า 11,800 คน  ตลอด 3 วัน นับเป็นหนึ่งในภูมิภาคที่ได้ผลตอบรับที่ดีจากฐานลูกค้าเดิม และเป็นโอกาสในการเข้าถึงกลุ่มลูกค้าใหม่อย่างต่อเนื่อง นำทีมโดย “รถทำเงิน” สินเชื่อหนุนผู้ประกอบการตั้งหลักพลิกฟื้น และลงทุนขยายธุรกิจ เสริมสภาพคล่องทางการเงินให้กลุ่มผู้ประกอบการ พร้อมผลิตภัณฑ์ทางการเงินอื่น ๆ อีกหลากหลาย ตอบโจทย์สถานการณ์ยุคเศรษฐกิจฟื้นตัวให้หลายธุรกิจ ด้วยความเข้าใจผ่านทีมขายมืออาชีพที่เข้าใจพื้นที่ บุกทำตลาดเต็มที่ พร้อมเป็นที่ปรึกษาให้ลูกค้ามีความคล่องตัวทางธุรกิจเพื่อเป้าหมายธุรกิจที่ตั้งไว้ จากผลตอบรับที่ดีดังกล่าว ส่งผลให้ SGC เห็นทิศทางของการเติบโต
ทั้งนี้ เพื่อเพิ่มโอกาสในการเข้าถึง พร้อมชูกลยุทธ์เชิงรุก บริษัทได้ตั้งเป้าเพิ่มจำนวนทีมขายในแต่ละพื้นที่ทุกจังหวัด โดยเน้นคนพื้นที่เพื่อความเข้าใจ เข้าถึงลูกค้าอย่างจริงใจ โดยตั้งเป้าจะเพิ่มขึ้นมากกว่า 300 คน ภายในปี 2566 โดยเน้นบริการผ่านดีเอ็นเอของ SGC ที่สนับสนุนผู้ประกอบการเสมือนเพื่อน “คู่คิด คู่ค้า” พร้อมเป็นที่ปรึกษา ช่วยต่อยอดธุรกิจให้ลูกค้ามีความคล่องตัวทางธุรกิจ ตั้งเป้าเพิ่มสัดส่วนลูกค้าในตลาดภูมิภาคตะวันออกเฉียงเหนือ
อย่างไรก็ดี นอกจากภาคอีสานแล้ว SGC ยังคงมุ่งเดินหน้ากลยุทธ์ขยายตลาดเจาะกลุ่มลูกค้าครอบคลุมทั่วประเทศ โดยตามแผนการตลาดแล้ว เตรียมเดินหน้าตลาดภาคเหนือเป็นภูมิภาคถัดไปผ่านการจัดกิจกรรมทางการตลาดอย่างต่อเนื่อง ด้วยการเข้าร่วมงานมหกรรมการเงินในภาคเหนือเร็ว ๆ นี้